**Összefoglaló a XVI. Bocskai István Református Műveltségi Vetélkedőről**

A halászteleki Bocskai István Református Oktatási Központ 2015. április 17-19-én rendezte meg – az idei tanévben immár a 16. alkalommal - a műveltségi vetélkedőt.

Az idei évben a vetélkedő témája a Szent Szövetség kora volt, a vetélkedő anyaga pedig magába foglalta a tárgyalt időszak történelmét, egyháztörténelmét, művelődéstörténetét (irodalom, zene, festészet, építészet, filmművészet témakörökben), földrajzát, politikai földrajzát, illetve a matematika, kémia, fizika és biológia történetét, jeles alakjait és azok munkásságát. Plusz feladatként a csapatoknak egy kémiai kísérlettel is készülniük kellett a versenyre.

A vetélkedő a hagyományokhoz híven kétnapos volt. Péntek délután került sor a kémiai kísérletek bemutatására, amely során a versenyzők csak a háztartásokban is fellelhető alapanyagokat használhattak. Ezután Dr. Hidán Csaba (Károli Gáspár Református Egyetem) tartott előadást a betyárokról, bujdosókról. A nyitó-istentiszteletet követően a kísérőtanárok az iskola könyvtárában tanácskoztak, megbeszélték az elmúlt év eseményeit és együtt örültek a sikereknek.

Szombaton a feladatlapok kitöltésével folytatódott a vetélkedés, a csapatoknak négy óra állt erre rendelkezésükre. Ebéd után került sor az eredményhirdetésre és a díjak kiosztására. A szombat délutáni program részeként a gödöllői királyi kastély mellett Horthy Miklós egykori bunkerét is megtekinthették a verseny résztvevői, akik összesen ötvenen voltak.

**A verseny helyezettjei:**

|  |  |  |  |  |
| --- | --- | --- | --- | --- |
| A verseny kategóriája | I. helyezett csapat iskolája | II. helyezett csapat iskolája | III. helyezett csapat iskolája | Külön díjat nyert csapat iskolája |
|  | Czeglédi Péter Református Gimnázium  (Léva, Felvidék) | Nagyberegi Református Líceum (Kárpátalja) | Arany János Református Gimnázium, Szakközépiskola és Kollégium  (Nagykőrös) | Különdíjban a különösen jól sikerült kémiai kísérletért a Marosvásárhelyi Református Kollégium (Erdély) csapata,  a Balassa Jánosról szóló cikk színvonalas megírásáért pedig a Pécsi Református Kollégium csapata részesült. |

(A Bocskai István Református Oktatási Központ csapata – mint mindig – versenyen kívül indult.)